b'\n_START_ARTICLE_\nKystlivredning\n_START_PARAGRAPH_\nKystlivredning er den form for s\xc3\xb8redning, der foreg\xc3\xa5r ud fra kysterne. Den udf\xc3\xb8res enten af livreddere p\xc3\xa5 strande eller af en decideret redningstjeneste._NEWLINE_Livredderne har s\xc3\xa6dvanligvis b\xc3\xa5de til r\xc3\xa5dighed og holder til i observationst\xc3\xa5rne p\xc3\xa5 stranden. Som livredder skal man b\xc3\xa5de v\xc3\xa6re en god sv\xc3\xb8mmer og kunne yde f\xc3\xb8rstehj\xc3\xa6lp._NEWLINE_Kystlivredderne skal kende omr\xc3\xa5det godt, s\xc3\xa5 de kan informere badeg\xc3\xa6sterne om badeforholdene og gribe ind i livstruende situationer. Derudover st\xc3\xa5r kystlivredderne for m\xc3\xa5ling af vandets og luftens temperatur, og de tr\xc3\xa6der til med hj\xc3\xa6lp i situationer med forsvundne b\xc3\xb8rn, hunde uden snor, brandm\xc3\xa6nd, solstik, fj\xc3\xa6singer, bistik, snits\xc3\xa5r og glemte sager.\n_START_SECTION_\nKystlivredning i Danmark\n_START_PARAGRAPH_\nFor at arbejde som kystlivredder i Danmark skal man gennemg\xc3\xa5 en certificeret uddannelse, der f\xc3\xb8lges op af en \xc3\xa5rlig pr\xc3\xb8ve i sv\xc3\xb8mning/bjergning og f\xc3\xb8rstehj\xc3\xa6lp. Titlen som livredder er ikke beskyttet, og derfor kan der v\xc3\xa6re stor forskel p\xc3\xa5 uddannelserne mellem de enkelte kystlivredningstjenester. TrygFondens kystlivredderuddannelse er eksempelvis den eneste i Danmark, der er certificeret af det internationale livredningsforbund ILS. Uddannelsen er dermed internationalt kvalitetssikret og giver mulighed for at arbejde som livredder i udlandet._NEWLINE_Der er flere forskellige kystlivredningstjenester i Danmark, b\xc3\xa5de offentlige og private. Den st\xc3\xb8rste er TrygFonden Kystlivredning, som er til stede p\xc3\xa5 27 af de danske badestrande og havnebade i bades\xc3\xa6sonen. Nogle livredningstjenester samarbejder med det lokale politi og brandv\xc3\xa6sen, lokale kommunale instanser og S\xc3\xb8v\xc3\xa6rnets Operative Kommando.'